סיכום פגישת וועדה פדגוגית 18.5.2020

בהשתתפות רם ורכזי המקצועות מביה"ס:

שרה מורגנשטיין- אנגלית חט"ב ושושי הריס – אנגלית חט"ע, שרית להב – ערבית, דגנית פלישתי – הסטוריה/ רכזת שכבה יב, ז'יל אמויאל – ספרות, רינה לביא – מדעים, רותי לוי סייג – עברית/ רכזת שכבה ט', יהושע שחר – תרבות יהודית ישראלית, אסנת הלוי פלדמן – תנ"ך, אמנון קרת – אזרחות, יובל כדי – חנ"ג, נלה קאנטה – מתמטיקה.

הורים:

אוהד, ענת, דניאל, שרה, נטלי, דרור, ויקי, איתן

רם: לסיכום הלמידה מרחוק –

יש תלמידים שנשארו מאחור. הלימוד מרחוק לא הוכיח את עצמו למרות הצלחות יחסיות. הגורמים המשפיעים הם הפערים הסוציואקונומיים, יכולות הנעה עצמית.

בחטיבה העליונה במיוחד, רק מעטים הצליחו להתמיד ולהגיש מטלות. שיתוף פעולה גרוע עם נהלים, עד כדי תחושות ביזוי של מורים (אי פתיחת מצלמות וכד'). בחט"ב היה יותר טוב בכל המובנים.

זום לא יכול להיות ארוך- 20 ד' + עבודה עצמית. ייצר על המורים עומס מטלות ובדיקתן.

תנ"ך – למדנו המון, רוצים ליישם חלקים גם בשנה הבאה, שימוש בניידים. קשה לדעת איפה תלמידים עומדים כרגע. יש דאגה לחלק מהתלמידים שהתקשו. יש גם שפרחו בתקופה הזו וצריך לשים לב למי שכן הצליח בלימוד מקוון.

דרור – למי שיש בעיות קשב זה עזר כשלא יושבים יחד- כעת כשהמורים יודעים למי עזר ולמי היה קשה, אפשר לנצל את הידע הזה ואת האמצעים שנלמדו גם בתוך הלמידה בביה"ס.

שרה – לא תמיד היו תנאי למידה בבתים, חדר מחשב/אחים קטנים.

חוויתי חוויה אידילית, ממש לא צריך בי"ס יותר...שומעת חוויות אחרות פה גם.

היו הרצאות מוקלטות בשיעורי תנ"ך ,היה הסבר ועבודה עצמית – זה היה רציני ועבד.

היו קשיים במתמטיקה, בלי לוח.

ענת – מחזקת שלמי שיש הפרעות קשב זה עבר לו מעולה. עשו מטלות בלי לחץ. הבדל בחט"ב לתיכון. לא היו רגילים לעבודה עצמית עם כמות מטלות כזו.

דניאל – היו בעיות טכניות, כשיש כמה ילדים בבית על אותה תשתית. היה קשה לעקוב לעיתים קרובות, חבל שלא צולמו שיעורים שיאפשרו אחר כך לחזור ולהשלים.

היה חסר מימד חברתי שהלך לאיבוד.

בבי"ס אחר היו מפגשים חברתיים מאורגנים שהיועצת והמחנכת יזמו – כולל ארוחות ביחד ודיברו על חששות ופחדים.

ענת – בזום שכבתי עם היועצת, היה קשה לייצר אינטימיות ולשאול שאלות.

אפשר להשתמש בחלוקה בזום לקבוצות קטנות שתהיה שיחה ודיון.

דגנית – אין תחליף לחיבור האנושי. הזום הנכיח את הפערים הקיימים – היו שנעלמו והיו שפרחו.

בסה"כ היה טוב. בחט"ע עד פסח הייתה עמימות והיו געגועים ואחרי פסח התלמידים כבר נעלמו.

כמורים למדנו אמצעים טכנולוגיים חדשים ויכולות שונות (טקסטבוקס של מט"ח למשל)

טוהר בחינות היווה בעייה- זה תלוי ערכים.

במגמות הספקנו הרבה חומר, כיוון שילדי המגמה רצו ללמוד.

שיעורי יועצת – בחט"ע התקיימו במפגשי מחנך והיה שיתוף. אחרי פסח הייתה התעייפות ולא חזר.

נלה – לפני פסח הייתה למידה מאתגרת יותר, חיפשנו דרכים, הייתה יצירתיות. ניתנו משימות מתוקשבות, יצירת סרטונים, אופק על יסודי ועוד.

אחרי פסח כל מורה המשיך בשיטותיו, יש מורים שיש להם בעצמם ילדים והיו צריכים להקליט שיעורים ולחלק דפי עבודה עצמאית -מדובר בהשקעה ענקית וייחודית מכל מורה.

חט"ב שונה - הייתה התקדמות למרות השוני ברמות. התלמידים ברמות הגבוהות ממילא עבדו יפה וברמות הנמוכות יותר היה קושי גם בעניין הטכני ובמשמעת (זה בא יחד).

נוצרו פערים בהקבצות הנמוכות. יצרנו קשר עם האונ' העברית לעבודה עם סטודנטים בזום בשעות אחה"צ לעזרה למתקשים. י"א פותחים קורס הכנה לבגרות.

חט"ב - תלוי קבוצת התלמידים, קשה ללמוד בבית וכשיש אנשים בסביבה. ניסינו לשמור על מתח לימודים, הועברו שיעורים באורך מלא, ניתנו מטלות, אבל הוגשו באופן חלקי (תלוי ברמת הלימוד, רמה גבוה יותר הגישו יותר(

מבחנים מתוכננים של משה"ח (המיצ"ב? – לא ברור לאילו מבחנים התכוונה נלה) בוטלו בינתיים, כך שיש זמן להתמודד עם שארית השנה ולהשלים פערים.

שכבת ט' – ביוני ושוב באוגוסט יתקיימו מבחני שיפור (3 ל4, 4 ל5)

רותי – מדגישה את הצורך במיומנויות דיגיטליות – יש קושי אפילו להיכנס לאתרים (גם בחט"ע). נכניס לתוכנית הלימודים עבודה מקוונת עם מגוון הכלים שלמדנו.

חשוב לחזק מיומנויות דיגיטליות ואורייניות. נוכל לתת תרגולים מקוונים בנוסף לספרים להוביל ללמידה עצמית מקוונת.

רם – חשוב להכניס אוריינות דיגיטלית בשגרה. מורים השתלטו מאד יפה על הטכנולוגיה.

שושי – לשים לב שיש לנו חדר מחשבים אחד ועוד כמה מחשבים במרכז אנגלית. לא מספיק לכל ביה"ס.

מעלה ספק לגבי מהימנות המטלות שניתנו (איך בוצעו...)

רם – עד כמה נשנה את המבט הפדגוגי של הגמנסיה בעקבות ההתנסות הזו?

ג'יל - נוצר עומס מטלות וזה גם דורש התחשבות מורים זה בזה, כדי לאפשר באופן הדרגתי את המטלות כך שמתחשבעם במורים אחרים. לא בטוח שאפקטיבי להעמיס מטלות.

המורים הרגישו באותו מעמד של התלמידים בהתמודדות עם הכלים החדשים. זה הביא לשיעורים אותנטיים יותר.

הפסקת פסח יצרה בעיית רציפות והביאה לקושי בהנעה ללמידה.

הוראת הספרות קורית בביה"ס ולא באקדמיה – שפע אדיר של פעילויות והזנה בין מורים. מרוב יער היה קשה לראות את העצים...

צריך אוריינות טקסטואלית – בחט"ע מתגלה קושי רב להתנסח בעברית ולענות על שאלות – לשנס מותניים ולעשות רביזיה, ישנו מאמץ של שנתיים בביה"ס בכיוון הזה וזה צריך להיות בחזית הגימנסיה.

דרור – חשוב לציין שהוועדה מעלה את הנושא ודנה בו גם כן כשנתיים – צריך עבודת תשתית על ניסוחים והתבטאות בשפה.

יובל – גילינו יצירתיות, פלטפורמות שונות ואפילו יוזמות של תלמידים.

יהושע- אין צלצולים, אם נוכל לשלב בשגרה את תרבות הזום נוכל להרוויח.

טוהר המשימות – שילוב של משימות פתוחות וסגורות, ביחידות זמן קצרות. לייצר חווית הצלחה.

שילוב של זמן דיגיטלי, שעה בשבוע בתוך המערכת – חשיפה לאתרים ולפלטפורמות הדיגיטליות שהצליחו.

מחסור במחשבים – לא ריאלי שהתלמידים יעבדו מקוון בביה"ס, מפאת מוגבלות המחשבים, אבל אפשר לשלב למידה כזו בשעות אחרות.

ימי הורים בזום – עדיף מאשר לא לפגוש הורה שלא יצליח לבוא פיזית.

רם – שליחת סרטון כהכנה לשיעור פרונטלי ביום הבא, או שאלות המשך או סיוע לתלמידים מחוץ לשעות המערכת, תגבורים.

ג'יל – משאב השעות הפרטניות יכול להיות מנוצל טוב יותר בזום גם בשעות נוחות יותר.

נטלי- ראינו הלכה למעשה בסרטונים ובשאלות פתוחות זה נעשה מצוין ועזר. יש פער בין מקצועות שונים – יותר קל ברבי-המלל, ובמתמטיקה חוששים יותר ולא בטוחים איפה הם עומדים בחומר ובהבנה לקראת מבחנים קרובים.

פרטני בזום יכול להיות מושלם.

בסה"כ הלימוד מרחוק נחווה כהצלחה אבל ברור שיש פער בין הורים שונים, לא היה מעקב של כל ההורים אחר הלמידה וכמות המטלות הייתה גדולה.

חינוך גופני – חשוב לעסוק כעת באורח חיים בריא- תזונה והתייחסות למגיפה

אמנון – חשוב להבחין בין למידה מקוונת בשגרה ובחירום, חשוב להיות מוכנים לשעת חירום בעתיד ולשפר את המענים הרגשיים. כרגע ממליץ לעבוד עם מרתונים, שאנו מורגלים בהם.

אוהד – מפגש חשוב להורים עם רכזי המקצוע- כדאי למסד אותו.

חשוב להתמקד בסגירת פערים כעת. אין שיקוף אמיתי של המצב עדיין.

נושא המטלות והמענים עליהן לא מבטיח למידה. המטלות חייבו שעות נוספות של עבודה, רובן לא היו להגשה באותו היום. המענים תלויי תלמיד, יכולות ומגבלות.

היה עומס בשימוש באתרים חיצוניים, חשיפה לקשיים שיש בכך וזה צף, יש הבדל בין שימוש באתרים לאחזור מידע לבין אתרים שבהם נמצאות המשימות והלמידה.

דרור –

לצאת מהשעות במערכת ומהחלל של הכיתה ולהבחין בין לימוד עצמי ללימוד בחברה.

לנצל פלטפורמות לשעות מילוי מקום, שעות פרטניות. לשלב למידה מקוונת עם למידה פרונטלית בכדי לאפשר את השונות ברמות (עבודה עצמית למצטיינים) ושונות ביכולות (לסייע למתקשים, ולמידה שקטה לבעלי הפרעות קשב)

וכן לפתח מענים נוספים כמו השימוש בסטודנטים לתמיכה בזום.

איתן –

חשוב לנו להמשיך את הדיונים הפדגוגיים עם רכזי המקצועות, וגם לשמוע איך ההורים יכולים לסייע להוראה מקוונת ובכך להשלים את הלמידה בכיתות, בשגרה ובחירום.